Miks ja millal te üldse sinna Soome läksite?  Mingil hetkel sai kõigest nö. "siiber" ja siis tuli mõte Eestist ära minna. Algul oli Mairi (abikaasa) vastu, aga kui talle Soomes tööd pakuti, oli asi otsustatud. Mõlemad kinnitavad kui ühest suust, et Soomes on elu hoopis rahulikum. Eestis oli tohutult palju tühja rabelemist. Veelgi parema meelega oleksin muidugi Floridasse läinud - kliima pärast - aga samas ei tahtnud liiga kaugele minna, sest Soomes elades ikkagi säilib see side Eestiga ja pole mingi probleem korraks üle lahe tulla ja jälle tagasi minna. Me pole äraminekut üldse kahetsenud.